এই জনগোষ্ঠীর বহুমাত্রিক চাহিদা পূরণ এবং জীবনমান উন্নয়নে বাংলাদেশ সরকার বিভিন্ন উন্নয়ন সহযোগী সংস্থার সহযোগিতায় নানা পদক্ষেপ গ্রহণ করেছে। এসব মানুষের মৌলিক অবকাঠামোগত এবং অপরিহার্য সেবা দেয়ার জন্য অর্থায়নে বাংলাদেশ সরকারের পক্ষ থেকে এডিবির প্রতি অনুরোধ জানানো হয়। সরকারের অনুরোধের পরিপ্রেক্ষিতে এডিবির একটি মিশন ৩-৭ জুন কক্সবাজার পরিদর্শন করে। রোহিঙ্গাদের মানবিক চাহিদা এবং হৃদয়বিদারক অবস্থা বিবেচনা করে ‘ইমার্জেন্সি অ্যাসিস্ট্যান্স প্রজেক্টের’ আওতায় দুই পর্যায়ে বাস্তবায়নের জন্য এডিবি এক হাজার ৬০০ কোটি টাকা (২০ কোটি মার্কিন ডলার) অনুদান দিয়েছে। এর মধ্যে ৮০০ কোটি টাকায় প্রথম পর্যায়ে প্রকল্প বাস্তবায়নের উদ্যোগ নেয়া হয়েছে। এডিবির অর্থায়নে সহায়তার খাতগুলো হল- ক্যাম্পে প্রবেশের রাস্তা নির্মাণ, পানি ও পয়ঃনিষ্কাশন ব্যবস্থা করা, বিদ্যুৎ সরবরাহ ও প্রাকৃতিক দুর্যোগ প্রশমন করা।